钦定古今图书集成/明伦汇编/官常典/第635卷 > 元亨
## 钦定古今图书集成/明伦汇编/官常典/第635卷 > 元亨

按《隋书》本传，“亨字德良，一名孝才，河南洛阳人也。父
季海，魏司徒、冯翊王。亨年十二，魏恭帝在储宫，引为
交友，释褐千牛备身。大统末，袭爵冯翊王，邑千户。俄
迁通直散骑常侍，历武卫将军、勋州刺史，改封平凉
王。周闵帝受禅，例降为公。明武时，历陇州刺史、御正
大夫、小司马。宣帝时，为洛阳刺史。高祖为丞相，遇尉”
迟迥作乱，洛阳人梁康、邢流水等举兵应迥，旬日之
间，众至万馀。州治中王文舒潜与梁康相结，将图亨。
亨阴知其谋，乃选关中兵得二千人为左右，执文舒
斩之。以兵袭击梁康、邢流水，皆破之。高祖受禅，征拜
太常卿，增邑七百户。寻出为卫州刺史，加大将军。卫
土俗薄，亨以威严镇之。在职八年，风化大洽。后以老
病，表乞骸骨，吏人诣阙上表，请留卧治，上嗟叹者久
之。其年，亨以笃疾重请还京。岁馀，卒于家。谥曰“宣。”